פגי פלאנגן

מרגרט "פגי" פלאנגן (באנגלית: Margaret Flanagan; באוג'יבוויי : Gizhiiwewidamookwe, גִיזִ'יוֶוִידַמוּקְוֶה, מילולית: "אישה המדברת בקול צלול ורם"; נולדה ב-22 בספטמבר 1979) היא פוליטיקאית ופעילה למען זכויות אינדיאנים אמריקאית, המכהנת כסגנית המושל ה-50 של מדינת מינסוטה מאז ינואר 2019. פלאנגן, חברת המפלגה הדמוקרטית, כיהנה טרם היבחרה לסגנית המושל כחברת בית הנבחרים של מינסוטה בין השנים 2015–2019.

פלאנגן גדלה בפרוור פנימי של מיניאפוליס בשם סנט לואיס פארק. היא אזרחית של השבט האינדיאני "אומת וייט ארת'", תת-קבוצה של אוג'יבוויי . את דרכה הציבורית החלה כמארגנת קהילתית שפעלה לארגון הקהילה הילידית העירונית, בין היתר במסגרת מסע הבחירות של פול ולסטון לכהונה שנייה בסנאט של ארצות הברית בשנת 2002. בשנים 2005–2009 כיהנה כחברה במועצת בתי הספר הציבוריים של מיניאפוליס. ב-2015 נבחרה לבית הנבחרים של מינסוטה, שם ייצגה אזור בפרוורים המערביים הפנימיים של מיניאפוליס.

פלאנגן נבחרה לסגנית מושל מינסוטה בבחירות 2018, ובבחירות שלאחר מכן נבחרה לכהונה שנייה. בשתי הפעמים הייתה עמיתתו למרוץ של טים וולז. עם היבחרה הייתה לאישה הלא-לבנה הראשונה שנבחרה לתפקיד מדינתי במינסוטה, ובמקביל נעשתה גם לנבחרת הציבור האינדיאנית הבכירה ביותר בארצות הברית. ב-13 בפברואר 2025 הודיעה פלאנגן על התמודדותה לסנאט של ארצות הברית במקומה של הסנאטורית הפורשת טינה סמית'.

 ראשית חייה 
פלאנגן נולדה ב-22 בספטמבר 1979 בסנט לואיס פארק שבמינסוטה, שם גדלה עם אמה, פטרישיה אליזבת' פלאנגן, פעילה ותיקה במפלגה הדמוקרטית של מינסוטה שעבדה עם יוברט האמפרי. אביה היה מרווין מניפני, פעיל למען זכויות קרקע וריבונות של עמים ילידים בארצות הברית. פלאנגן ממוצא אירי ואוג'יבוויי , והיא אזרחית של אומת וייט ארת' . את לימודיה התיכוניים השלימה בתיכון סנט לואיס פארק. בשנת 2002 השלימה לימודי תואר ראשון בפסיכולוגיה התפתחותית ובמדעי הילידים האמריקאיים באוניברסיטת מינסוטה.

 תחילת דרכה הציבורית 
במהלך לימודיה הגבוהים עבדה פלאנגן במטה הבחירות של פול ולסטון, שהתמודד אל הסנאט של ארצות הברית, ובהמשך שימשה כמארגנת בקהילה הילידית העירונית. לאחר סיום לימודיה עבדה במועצת הכנסיות של מינסוטה, שם עסקה בעבודת קישור בין משפחות ילידיות לבין מערכת בתי הספר הציבוריים של מיניאפוליס.

במערכת הבחירות הראשונה שלה לתפקיד ציבורי, נבחרה פלאנגן בשנת 2004 למושב במועצת בתי הספר הציבוריים של מיניאפוליס. במערכת בחירות בה השתתפו שישה מועמדים, ובהם שני נושאי תפקיד מכהנים, זכתה פלאנגן – שהייתה אז טירונית פוליטית – במרב קולות הבוחרים. היא נבחרה לצד לידיה לי וחברת המועצה המכהנת שרון הנרי-בליית', ומילאה תקופת כהונה אחת במועצה בין השנים 2005–2009. בשנת 2008 התמודדה בבחירות מקדימות של המפלגה הדמוקרטית לבית הנבחרים של מינסוטה מול ג'ו מולרי הרפובליקני, אך פרשה מהמרוץ בשל בעיות בריאות של אמה. בהמשך הצטרפה פלאנגן לארגון "Wellstone Action", שם שימשה מדריכה לפעילים, מארגנים ומועמדים פוליטיים. בשנים 2010–2011 מילאה כהונה קצרה נוספת במועצת בתי הספר הציבוריים של מיניאפוליס. בתפקידה כמנכ"לית קרן ההגנה על ילדים במינסוטה נמנתה פלאנגן בין מובילי המאבק שתרם להעלאת שכר המינימום המדינתי בשנת 2014.

 בית הנבחרים של מינסוטה 
170px|ממוזער|פלאנגן, 2017
במאי 2015 הודיע חבר בית הנבחרים של מינסוטה, ראיין וינקלר, כי יתפטר מתפקידו עקב רילוקיישן עם משפחתו לבלגיה בשל עבודת רעייתו. פלאנגן החליטה להתמודד על מושבו בבחירות מיוחדות שהתקיימו ב-3 בנובמבר 2015. היא הושבעה לתפקידה ב-9 בנובמבר אותה שנה, ונהייתה לאישה האינדיאנית השלישית בבית הנבחרים של מינסוטה. בבחירות 2016 נבחרה לראשונה לתקופת כהונה מלאה בבית הנבחרים המדינתי.

במהלך הבחירות לנשיאות ארצות הברית 2016 הוזמנה פלאנגן לנאום בוועידה הדמוקרטית הלאומית לאותה שנה. היא הייתה האישה הילידית האמריקאית השנייה שנשאה נאום בוועידה דמוקרטית לאומית כלשהי, אחרי דניז ג'ונו  ב-2012.

בשנת 2017 הקימה פלאנגן ביחד עם שתי אינדיאניות נוספות בבית הנבחרים המדינתי – מרי קלי קונש-פודיין וג'יימי בקר-פין – את השדולה הילידית בבית הנבחרים של מינסוטה (Minnesota House Native American Caucus), במטרה לייצג סוגיות הנוגעות לעמים ילידים בארצות הברית המתגוררים הן באזורים עירוניים והן באזורים כפריים.

 סגנית מושל מינסוטה 
ממוזער|פלאנגן נואמת לצד המושל טים וולז בעת חתימה על חוק בבית המחוקקים של מינסוטה, יולי 2024
בראשית אוקטובר 2017 הכריז טים וולז, אז חבר בית הנבחרים של ארצות הברית שהתמודד אל מועמדות המפלגה הדמוקרטית למושל מינסוטה, על פלאנגן כעמיתתו למרוץ. עם ניצחונו של וולז בבחירות המקדימות של המפלגה, נעשתה פלאנגן למועמדת הדמוקרטית לתפקיד סגנית מושל מינסוטה. וולז ופלאנגן ניצחו בבחירות הכלליות עם 53.84% מקולות הבוחרים, וגברו על מועמדי המפלגה הרפובליקנית לתפקיד המושל וסגניתו, ג'ף ג'ונסון ודונה ברגסטרום.

בשנת 2023 נבחרה פלאנגן ליושבת ראש אגודת סגני המושלים הלאומית, ונהייתה לאישה האינדיאנית הראשונה העומדת בראש ארגון פוליטי לאומי בארצות הברית.

במהלך הבחירות לנשיאות ארצות הברית 2024 נמנתה בין פלאנגן בין ארבעת יושבי הראש של הוועידה הדמוקרטית הלאומית בשיקגו.

 קישורים חיצוניים 



 הערות שוליים 

קטגוריה:אמריקאים ילידי מינסוטה
קטגוריה:אמריקאיות ממוצא אינדיאני
קטגוריה:אמריקאיות ממוצא אירי
קטגוריה:בוגרות אוניברסיטת מינסוטה
קטגוריה:חברות המפלגה הדמוקרטית (ארצות הברית)
קטגוריה:חברי בית המחוקקים של מינסוטה
קטגוריה:סגני מושלי מינסוטה
קטגוריה:אמריקאיות שנולדו ב-1979